CELEX: 62008CN0444
Language: sl
Date: 2008-10-08 00:00:00
Title: Zadeva C-444/08 P: Pritožba, ki jo je 8. oktobra 2008 vložila Região autónoma dos Açores zoper sodbo Sodišča prve stopnje (tretji senat) z dne 1. julija 2008 v zadevi T-37/04, Região Autónoma dos Açores proti Svetu Evropske unije

20.12.2008   
            
            
               SL
            
            
               Uradni list Evropske unije
            
            
               C 327/15
            
         Pritožba, ki jo je 8. oktobra 2008 vložila Região autónoma dos Açores zoper sodbo Sodišča prve stopnje (tretji senat) z dne 1. julija 2008 v zadevi T-37/04, Região Autónoma dos Açores proti Svetu Evropske unije
   (Zadeva C-444/08 P)
   (2008/C 327/26)
   Jezik postopka: angleščina
   Stranki
   
      Pritožnica: Região Autónoma dos Açores (zastopniki: M. Renouf, Solicitor, C. Bryant, Solicitor, H. Mercer QC)
   
      Druge stranke v postopku: Svet Evropske unije, Komisija Evropskih skupnosti, Kraljevina Španija, Seas at Risk VZW, WWF – World Wide Fund for Nature, Stichting Greenpeace Council
   Predlogi pritožnice:
   
               —
            
            
               sodba Sodišča prve stopnje z dne 1. julija 2008 v zadevi T-37/04 naj se razveljavi;
            
         
               —
            
            
               tožba v zadevi T-37/04 naj se razglasi za dopustno;
            
         
               —
            
            
               člena 3 in 11 in priloga k Uredbi Sveta 1954/2003 (1) naj se v delu, v katerem a) je določeno, da se ribolovni napor v skladu z Uredbo določi le glede na ciljne vrste in ICES/CECAF območje, ne pa tudi glede na uporabljano ribolovno orodje, ne glede na to, ali je to pritrjeno ali se vleče s seboj; b) so iz obsega členov 3 in 11 Uredbe Sveta 1954/2003 izključene globokomorske vrste (to je tiste pridnene vrste, na katere se nanaša Uredba št. 2347/2002 (2)), razglasijo za nične;
            
         
               —
            
            
               člen 15 Uredbe Sveta 1954/2003 naj se v delu, v katerem je z razveljavitvijo uredb 685/95 (3) in 2027/95 (4): a) i) Komisiji odvzeto pooblastilo, da ribolovni napor določi ne le glede na ciljne vrste in ICES/CECAF območje, ampak tudi glede na uporabljano ribolovno orodje, in ii) ukinjena določitev ribolovnega napora, kot je bila opravljena z Uredbo 2027/95; b) i) odvzeto pooblastilo za določitev največje dovoljene letne količine ribolovnega napora na območje za globokomorske vrste (to je tiste pridnene vrste, na katere se nanaša Uredba št. 2347/2002) in ii) ukinjena določitev največje dovoljene letne količine ribolovnega napora, kot je bila opravljena z Uredbo 2027/95; c) odpravljena prepoved dostopa španskih ladij do vod Azorov za ribolov tune ali tuni podobnih vrst, razglasi za ničnega;
            
         
               —
            
            
               člen 5(1) Uredbe Sveta 1954/2003 naj se v delu, v katerem je odpravljena prepoved dostopa španskih ladij do vod Azorov za ribolov tune ali tuni podobnih vrst, razglasi za ničnega;
            
         
               —
            
            
               zadeva naj se vrne Sodišče prve stopnje, če Sodišče meni, da glede na stanje postopka ne more izdati končne sodbe; in
            
         
               —
            
            
               Svetu Evropske unije naj se naloži plačilo stroškov, ki so Região Autónoma dos Açores nastali zaradi postopka na prvi stopnji in zaradi te pritožbe.
            
         Pritožbeni razlogi in bistvene trditve
   Pritožnica navaja sedem pritožbenih razlogov v utemeljitev svoje pritožbe zoper zgoraj navedeno sodbo Sodišča prve stopnje.
   Prvič, Sodišče prve stopnje je s tem, ko je ugotovilo, da varstvo, ki ga ima pritožnica v skladu s členom 299(2) ES, ne zadošča za to, da bi bilo dokazano, da izpodbijane določbe pritožnico individualno zadevajo, napačno uporabilo pravo.
   Drugič, Sodišče prve stopnje je nepravilno ugotovilo, da imajo le države članice, ne pa tudi regionalni organi, pravico braniti splošni interes svojega ozemlja.
   Tretjič, Sodišče prve stopnje je s tem, ko ni razlikovalo med ekološkimi in gospodarskimi dejavniki, napačno uporabilo pravo.
   Četrtič, Sodišče prve stopnje je s tem, ko je ugotovilo, da izpodbijane določbe nimajo škodljivih učinkov za staleže rib in morsko okolje na Azorih, in posledično za preživetje ribolovnega sektorja v regiji, napačno uporabilo pravo.
   Petič, Sodišče prve stopnje je s tem, ko je ugotovilo, da učinek izpodbijanih določb na zakonodajna in izvršilna pooblastila pritožnice nima za posledico, da bi določbe pritožnico individualno zadevale, napačno uporabilo pravo.
   Šestič, Sodišče prve stopnje je s tem, ko je ugotovilo, da je tožba pritožnice nedopustna, ker pritožnica nima na voljo drugih učinkovitih pravnih sredstev, napačno uporabilo pravo.
   Sedmič, Sodišče prve stopnje je s tem, ko ni, bodisi skupaj bodisi ločeno, upoštevalo dejavnikov, na katere se je sklicevala pritožnica, napačno uporabilo pravo.
   
      (1)  Uredba Sveta (ES) št. 1954/2003 z dne 4. novembra 2003 o upravljanju ribolovnega napora v zvezi z nekaterimi ribolovnimi območji in viri Skupnosti ter o spremembi Uredbe (ES) št. 2847/93 in razveljavitvi uredb (ES) št. 685/95 in (ES) št. 2027/95 (UL L 289, str. 1).
   
      (2)  Uredba Sveta (ES) št. 2347/2002 z dne 16. decembra 2002 o določitvi posebnih pogojev dostopa in z njimi povezanih pravil za ribolov globokomorskih staležev (UL L 351, str. 6).
   
      (3)  Uredba Sveta (ES) št. 685/95 z dne 27. marca 1995 o upravljanju ribolovnega napora v zvezi z nekaterimi ribolovnimi območji in viri Skupnosti (UL L 71, str. 5).
   
      (4)  Uredba Sveta (ES) št. 2027/95 z dne 15. junija 1995 o vzpostavitvi sistema upravljanja ribolovnega napora v zvezi z nekaterimi ribolovnimi območji in viri Skupnosti (UL L 199, str. 1)